[pic] | KOMISIJA EVROPSKIH SKUPNOSTI |

Bruselj, 9.1.2009

COM(2008) 899 konč.

2006/0258 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju Uredbe Evropskega parlamenta in Sveta o statistiki o fitofarmacevtskih sredstvih

2006/0258 (COD)

SPOROČILO KOMISIJE EVROPSKEMU PARLAMENTU v skladu z drugim pododstavkom člena 251(2) Pogodbe ES glede

skupnega stališča Sveta o sprejetju Uredbe Evropskega parlamenta in Sveta o statistiki o fitofarmacevtskih sredstvih

1. OZADJE

Datum predložitve predloga EP in Svetu (dokument COM(2006) 778 konč. – 2006/0258 (COD)) | 11. decembra 2006 |

Datum mnenja Evropskega ekonomsko-socialnega odbora: | 11. julija 2007 |

Datum mnenja Evropskega parlamenta, prva obravnava: | 12. marca 2008 |

Datum sprejetja skupnega stališča: | 20. novembra 2008 |

2. CILJ PREDLOGA KOMISIJE

Predlagana uredba vzpostavlja pravni okvir in določa usklajena pravila za zbiranje in širjenje statističnih podatkov o prodaji in uporabi fitofarmacevtskih sredstev. Zlasti opredeljuje pravila za: pogostost zbiranja podatkov (letno za prodajo – vsakih 5 let za uporabo); metode zbiranja podatkov, z znatno prožnostjo za države članice; obliko in periodičnost dolžnosti poročanja, ki ju lahko Komisija podrobno opredeli s postopkom komitologije. |

- Ta uredba o statistiki o fitofarmacevtskih sredstvih je del zakonodajnega paketa, ki vključuje Predlog direktive Evropskega parlamenta in Sveta o določitvi okvira za ukrepe Skupnosti za doseganje trajnostne rabe pesticidov (COM(2006) 373 konč.) in Predlog uredbe Evropskega parlamenta in Sveta o dajanju fitofarmacevtskih sredstev v promet (COM(2006) 388 konč.), ki se prav tako preučujeta v okviru postopka soodločanja (Svet AGRI).

3. PRIPOMBE NA SKUPNO STALIŠČE

3.1 Splošne pripombe

Evropski parlament je dal svoje mnenje na prvi obravnavi 12. marca 2008. Komisija je v celoti, delno ali načelno sprejela 12 od 26 sprememb, ki jih je na prvi obravnavi sprejel Evropski parlament. Pet od teh 12 sprememb je že, vsaj delno, upoštevanih v skupnem stališču.

Komisija je v celoti, načelno ali delno sprejela spremembe, ki bi pojasnile in izboljšale predlog Komisije. Te spremembe vključujejo spremembe, ki pojasnjujejo merila kakovosti za uradno statistiko in obseg zaupnosti, bolje opisujejo cilje predloga in ustvarjajo bolj izrecno povezavo z drugimi zakonodajnimi predlogi za tematsko strategijo o pesticidih, zlasti z novo uredbo o dajanju fitofarmacevtskih sredstev v promet, ter spremembe, ki zadevajo izpolnjevanje obveznosti poročanja in revizijo seznama proizvodov. Komisija je imela pridržek glede razširitve področja uporabe na biocide.

Komisija je v glavnem zavrnila spremembe, ki se štejejo za odvečne ali v nasprotju s splošnimi določbami Uredbe Sveta (ES) št. 322/97 o statističnih podatkih Skupnosti[1] in pravili Evropskega statističnega sistema ali za tehnično neizvedljive, prezgodnje ali po nepotrebnem obremenjujoče z upravnega vidika in za anketirance.

Komisija meni, da skupno stališče ne spreminja pristopa ali ciljev predloga, zato ga lahko podpre v sedanji obliki.

3.2. Podrobne pripombe

3.2.1. Spremembe Parlamenta, ki jih je Komisija sprejela in so v celoti, delno ali načelno vključene v skupno stališče

Spremembe 5, 10, 13, 18 in 32 so bile vključene v skupno stališče z nekoliko drugačnim besedilom. Sprememba 5 , ki jo je Komisija v celoti sprejela, bolj izrecno opredeljuje cilje Uredbe in je bila v celoti vključena v skupno stališče Sveta. Povezavo, ki jo je sprememba 10 , ki pojasnjuje cilje predloga, vzpostavila z okvirno direktivo o trajnostni rabi pesticidov, je Svet ohranil, vendar jo je strogo omejil na člen 14 Direktive. Tri alinee spremembe 10, vključno z zadnjo o zapisih o tokovih snovi, ki ni bila sprejemljiva za Komisijo, je Svet zavrnil. Sprememba 13 , ki jo je Komisija v celoti sprejela, povezuje predlog s predlagano uredbo o dajanju fitofarmacevtskih sredstev v promet z jasnim sklicevanjem na obveznosti poročanja, ki jih vsebuje. Ta sprememba je v skupnem stališču ostala skoraj nespremenjena. Sprememba 18 , ki se sklicuje na zaščito zaupnosti podatkov in omejitev uporabe podatkov na statistične namene, je bila načeloma sprejemljiva za Komisijo in je bila z neznatnimi spremembami vključena v skupno stališče. Svet je sprejel bistvo spremembe 32 glede vsebine poročila Komisije Parlamentu, ki jo je Komisija sprejela v celoti.

3.2.2. Spremembe Parlamenta, ki jih je Komisija zavrnila, vendar so v celoti, delno ali načelno vključene v skupno stališče

Jih ni.

3.2.3. Spremembe Parlamenta, ki jih je Komisija v celoti, delno ali načelno sprejela, vendar niso vključene v skupno stališče

Spremembe 3, 6, 11, 12, 19, 30 in 33 je Komisija sprejela delno ali načelno, a jih ni vključila v skupno stališče. Tri spremembe 6, 11 in 33 so se vsaj delno nanašale na vključitev biocidnih pripravkov v področje uporabe predloga in posledično preimenovanje fitofarmacevtskih sredstev v pesticide. Komisija je sprejela razširitev področja uporabe pod pogojem, da se s Parlamentom dogovori realističen program. Svet te razširitve ni sprejel. Svet je zavrnil spremembi 3 in 30 o standardih za uradno statistiko, vnesel pa je novo uvodno izjavo ((8)(a) in člen (3)(a)) v zvezi s tem vprašanjem. Sprememba 12 , katere namen je bil okrepiti povezavo z uredbo o dajanju fitofarmacevtskih sredstev v promet, je bila ocenjena kot obremenjujoča in jo je Svet zavrnil. Spremembe 19 , ki je zahtevala, da Komisija redno pregleduje seznam snovi iz Priloge III, Svet ni sprejel, predlagal pa je bolj prožen pristop v novem členu 4(2)(a).

3.2.4. Spremembe Parlamenta, ki sta jih Komisija in Svet zavrnila ter niso vključene v skupno stališče

Spremembe 1, 7, 8, 21, 22, 26 in 34 so nameravale razširiti področje uporabe Uredbe na sektor proizvodnje ter sektor uvoza-izvoza, na nekmetijsko uporabo in na biocide. Komisija in Svet sta ocenila, da so spremembe 14, 16, 25, 28 in 31 v nasprotju s pravili Evropskega statističnega sistema. Ocenjeno je bilo, da se spremembi 15 in 23 , ki ustvarjata posebne obveznosti poročanja za proizvajalce in odgovorne za dajanje fitofarmacevtskih sredstev v promet, prekrivata s podobnimi obveznostmi iz uredbe o dajanju v promet. Te spremembe niso bile vključene v skupno stališče.

V zvezi z razširitvijo področja uporabe Uredbe na biocidne pripravke, ki jo je predlagal Parlament, se je Komisija zavedala takratne težavnosti zajetja teh proizvodov in meni, da je treba sprejeti realističen program za tako razširitev brez natančne določitve roka v Uredbi. Možnost razširitve področja uporabe Uredbe je zelo odvisna od napredka programa pregleda za biocide, za katerega še ni bil določen časovni razpored. Komisija se v celoti zaveda pomena biocidnih pripravkov in je že začela s posebno presojo njihovega vpliva v tematski strategiji o trajnostni rabi pesticidov. V skladu z rezultati te presoje vpliva je treba priporočati posebne ukrepe za merjenje pomena uporabe teh proizvodov. Vendar Komisija v tej fazi ne more predvideti, ali bo priporočen poseben statistični pristop ali bodo zadostovali standardni ukrepi poročanja. Zato je treba vprašanje biocidov ločiti od vprašanja fitofarmacevtskih sredstev.

3.2.5. Spremembe predloga, ki jih je uvedel Svet

Svet je predlagal naslednje glavne spremembe predloga Komisije:

Ocena kakovosti: Svet je vstavil novi člen 3a o oceni kakovosti.Merila ocene kakovosti so že bila vključena v druge temeljne akte o statistiki[2]. Komisija lahko podpre to pojasnilo pravil za oceno kakovosti.

Izvedbeni ukrepi: Člen, ki ga je Svet vstavil v zvezi z oceno kakovosti, je precej natančen. Zato je bilo sklicevanje na postopek komitologije za poročila o kakovosti in ukrepe glede poročanja črtano. Besedilo o sprejetju opredelitve „obravnavanega področja“ s strani Komisije je bilo premaknjeno iz Priloge II v člen 4. Besedilo o možnosti Komisije za spremembo usklajene klasifikacije je bilo premaknjeno iz Priloge III v člen 4, rešitev, ki jo je predlagal Svet, pa je prožnejša kot redni pregled, ki ga je predlagal Parlament (sprememba 19). Komisija lahko podpre to pojasnilo in poenostavitev glede izvedbenih ukrepov.

Zajetje zbiranja podatkov o uporabi: Svet se je odločil dati državam članicam na voljo široko izbiro glede posevkov, ki jih bodo zajele, ter v Prilogi II opredelil nove pragove za zbiranje podatkov o uporabi fitofarmacevtskih sredstev. Kombinacija zahtev v zvezi z reprezentativnostjo gojenih posevkov in uporabljenih snovi v povezavi z nacionalnimi akcijskimi načrti, ki jih države članice izvajajo v okviru tematske strategije o trajnostni rabi pesticidov, so lahko dovolj velika zagotovila za to, da bo zajetje zadostno in bo omogočalo dobre primerjave rezultatov med državami članicami. Poleg tega Svet v izjavi o svojih razlogih meni, da bo ocena rezultatov Uredbe po petih letih omogočila morebiti potrebno spremembo izbora posevkov. Komisija lahko torej podpre ta kompromis.

Nove opredelitve: Opredelitve v členu 2 so bile nekoliko spremenjene, dodane pa so bile nove opredelitve za zagotovitev večje skladnosti z drugimi sorodnimi temeljnimi akti v zvezi s statistiko. Komisija se strinja s temi spremembami.

Druge spremembe: Poleg tega je Svet iz uvodnih izjav umaknil vsa sklicevanja na proizvodnjo in distribucijo fitofarmacevtskih sredstev ter na morebitno razširitev področja uporabe na biocide. Uvodne izjave o subsidiarnosti in sorazmernosti ter o postopku komitologije so bile preoblikovane, dodana pa je bila posebna uvodna izjava o prenosu zaupnih podatkov. Te spremembe so skladne s splošnim stališčem Komisije glede področja uporabe Uredbe, tako da se Komisija lahko strinja s temi spremembami.

4. SKLEP

Spremembe, uvedene s skupnim stališčem Sveta, so sprejemljive za Komisijo, saj vodijo k realističnemu kompromisu med potrebo po zanesljivih in primerljivih podatkih za merjenje napredka k bolj trajnostni rabi pesticidov ter zmanjšanju tveganj na eni strani in težavami večine držav članic pri uvajanju novega sistema zbiranja podatkov in zbiranju dovolj podrobnih in primerljivih podatkov za potrebe te uredbe na drugi strani.

Na splošno spremembe Sveta temeljijo na predlogu Komisije in zato lahko Komisija sprejme skupno stališče.

[1] UL L 52, 22.2.1997, str. 1. Uredba, kakor je bila spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).

[2] Uredba (ES) št. 453/2008 Evropskega parlamenta in Sveta z dne 23. aprila 2008 o četrtletnih statističnih podatkih glede prostih delovnih mest v Skupnosti (UL L 145, 4.6.2008, str. 234).